Timmassimizza l-koeżjoni u l-effettività tal-UE hi u titratta maċ-Ċina.

L-UE u ċ-Ċina huma tnejn mit-tliet l-ikbar ekonomiji u kummerċjanti fid-dinja . It-tnejn inbidlu konsiderevolment mill-Komunikazzjoni preċedenti tal-Kummissjoni dwar iċ-Ċina, għaxar snin ilu . L-avvanz taċ-Ċina seħħ bi skala u ħeffa mingħajr preċedent. Mhux talli ċ-Ċina issa hija differenti, internament, milli kienet qabel it-tmexxija l-ġdida ħadet ir-riedni fl-2013, iżda l-piż ikbar tagħha, flimkien ma' enfasi mġedda għal approċċ globali issa qegħdin iwasslu biex hi qiegħda tfittex rwol ikbar, u jkollha iktar influwenza f'sistema ta' governanza globali li qiegħda tevolvi.

L-UE għandha ssemma' leħen wieħed, qawwi u ċar fl-approċċ tagħha lejn iċ-Ċina. Meta l-Istati Membri jwettqu r-relazzjonijiet bilaterali tagħhom maċ-Ċina - sew jekk individwalment sew jekk fi gruppi ta' pajjiżi bħalma hu l-format 16+1, dawn għandhom jikkooperaw mal-Kummissjoni, is-SEAE u Stati Membri oħra biex jiġi żgurat li l-aspetti relevanti għall-UE jkunu konformi mal-liġi, ir-regoli u l-politiki tal-UE, u li l-eżitu globali jkun ta' benefiċċju għall-UE kollha kemm hi.

III.4 Il-konnettività u r-rabtiet bejn il-persuni

It-titjib tal-konnessjonijiet infrastrutturali bejn l-UE u ċ-Ċina jagħti spinta għall-prospetti ekonomiċi ta' kull min ikun ikkonċernat. Il-Pjattaforma ta' KonnettivitàPjattaforma ta' Konnettività UE-Ċina għandha toħloq sinerġiji bejn il-politiki u l-proġetti tal-UE u l-inizjattiva Ċiniża "One Belt, One Road", kif ukoll bejn sorsi ta' finanzjament rispettivi, fil-qasam tat-trasport u tipi oħra ta' infrastruttura.

Iċ-Ċina se jkollha bżonn twettaq il-mira ddikjarata tagħha li tagħmel l-inizjattiva tagħha "One Belt, One Road" pjattaforma miftuħa li taderixxi għar-regoli tas-suq u normi internazzjonali sabiex twassal il-benefiċċji lil kulħadd u biex tinkoraġġixxi l-imġiba ekonomika responsabbli f'pajjiżi terzi. Il-kooperazzjoni f'dan il-qasam jeħtieġ li tkun ibbażata fuq ir-rispett sħiħ għall-politiki relevanti u l-istandards u r-regolamenti applikabbli, inkluż fir-rispett tal-akkwist pubbliku, u jeħtieġ li tiggarantixxi kondizzjonijiet ekwivalenti ta' kompetizzjoni għall-atturi ekonomiċi miż-żewġ naħat. Dan għandu japplika wkoll għal dawk il-pajjiżi barra mill-UE li impenjaw ruħhom li japplikaw l-istandards tal-UE. L-għan għandu jkun li jinbnew netwerks infrastrutturali transfruntieri sostenibbli u interoperabbli fil-pajjiżi u r-reġjuni bejn l-UE u ċ-Ċina. Il-ħidma konġunta fuq għadd ta' proġetti ta' investiment prijoritarji jeħtieġ li tinvolvi koordinazzjoni mill-qrib mal-pajjiżi kkonċernati, mhux l-inqas biex tkun żgurata l-kompattibiltà mal-limiti fiskali tagħhom. Il-kooperazzjoni UE-Ċina dwar il-konnettività jeħtieġ li tibbenefika bis-sħiħ lill-imsieħba Asjatiċi, fosthom l-Afganistan, il-Pakistan u pajjiżi fl-Asja Ċentrali, billi tikkontribwixxi għall-integrazzjoni tagħhom fil-flussi kummerċjali internazzjonali.

L-interazzjoni bejn il-persuni jeħtieġ li tappoġġa l-opportunitajiet għas-setturi tal-UE bħall-edukazzjoni għolja, l-industriji kreattivi u kulturali, u t-turiżmu. Din tikkontribwixxi wkoll għat-trawwim tad-djalogu kulturali u biex tippromwovi d-diversità kulturali u l-parteċipazzjoni tas-soċjetà ċivili. Il-kuntatti bejn il-persuni għandhom jiġu integrati fir-relazzjonijiet kollha bejn l-UE u ċ-Ċina. L-użu sħiħ tal-mezzi eżistenti għall-migrazzjoni legali fl-UE u ċ-Ċina għandu jiġi mħeġġeġ. Ladarba jkunu ttieħdu l-ewwel passi biex tiġi faċilitata l-mobilità u tiġi miġġielda l-migrazzjoni irregolari, id-Djalogu dwar il-Migrazzjoni u l-Mobilità UE-Ċina għandu jimxi 'l quddiem biex jinnegozja l-ftehimiet dwar il-faċilitazzjoni tal-viżi u l-kooperazzjoni kontra l-migrazzjoni illegali.

Jeħtieġ li l-UE tuża l-Pjattaforma ta' Konnettività UE-Ċina bħala l-mezz ewlieni tagħha biex taħdem maċ-Ċina biex il-kontinent Eurasjatiku jiġi konness permezz ta' netwerk fiżiku u diġitali li minnu jista' jgħaddi l-kummerċ, l-investiment u l-kuntatti bejn il-persuni. Il-kooperazzjoni maċ-Ċina dwar l-inizjattiva tagħha "One Belt, One Road" għandha tiddependi fuq li ċ-Ċina twettaq l-għan dikjarat tagħha li tagħmilha pjattaforma miftuħa li taderixxi għar-regoli tas-suq u n-normi internazzjonali biex tagħti l-benefiċċji għal kulħadd. L-ambitu tad-djalogu bejn il-persuni jeħtieġ li jitwessa', u għandhom jiġu identifikati inizjattivi ġodda biex jinkoraġġixxu pluraliżmu ikbar fejn jidħlu l-kuntatti. Il-kuntatti bejn il-persuni jeħtieġ li jiġu integrati fir-relazzjonijiet kollha UE-Ċina u jeħtieġ li d-djalogu dwar il-mobilità u l-migrazzjoni jissaħħaħ.

IV. INSIBU INTERESSI KOMUNI FIL-POLITIKA ESTERA U TA' SIGURTÀ

Iċ-Ċina tqis li hi qiegħda toħroġ mill-parteċipazzjoni passiva li kellha fil-passat biex issa qed tieħu rwol ta' tmexxija fl-affarijiet dinjija, konsistenti mad-daqs ekonomiku tagħha. Kif għamlu l-interessi tagħha li qegħdin jespandu, hekk ukoll qegħdin jagħmlu l-orizzonti Ċiniżi, li qegħdin jinfirxu lil hinn mill-viċinat tagħha. Għad hemm il-probabbiltà li jkun hemm konċentrazzjoni fl-Istati Uniti. Hemm interess imġedded fl-UE bħala sieħeb iktar ekwilibrat f'dinja multipolari, għalkemm is-sigurtà reġjonali fir-reġjun tal-Asja u l-Paċifiku se tibqa' sfida fid-dawl tal-assertività taċ-Ċina li dejjem qed tiżdied. Wara l-inizjattiva "One Belt, One Road" hemm kunsiderazzjonijiet ekonomiċi u domestiċi, iżda se jkun hemm konsegwenzi ġeostrateġiċi kbar. Iċ-Ċina issa għandha raġuni tajba għal sehem iktar attiv fi kwistjonijiet ta' sigurtà, difiża u governanza dinjija. L-isfida u l-opportunità għall-UE hija li tiddirezzjona s-sehem taċ-Ċina f'oqsma pożittivi bħall-kooperazzjoni dwar il-paċi fl-Afrika, u t-twettiq tad-dmirijiet li jagħmlu parti milli tkun setgħa globali (pereżempju fil-Lvant Nofsani). Djalogu iktar profond maċ-Ċina dwar il-kooperazzjoni fuq l-investiment f'pajjiżi ta' interess komuni jkun jirrefletti l-involviment finanzjarju dejjem ikbar taċ-Ċina f'bosta pajjiżi li huma wkoll sħab tal-UE.

IV.1 Insaħħu l-kooperazzjoni maċ-Ċina fil-politika estera

It-tkabbir taċ-Ċina wassal li l-interessi tagħha espandew lil hinn sew mill-viċinat immedjat tagħha, u ta spinta lill-preżenza kummerċjali, finanzjarj, diplomatika, kif ukoll militari fid-dinja, b'għadd jikber ta' ċittadini Ċiniżi jgħixu barra mill-pajjiż. Dan ukoll qiegħed iżid id-dipendenza taċ-Ċina fuq il-paċi u s-sigurtà internazzjonali. Dan wassal biex iċ-Ċina tieħu attitudni iktar proattiva lejn il-proċessi ta' konsolidazzjoni tal-paċi u l-viċinat f'pajjiżi bħas-Sudan t'Isfel u l-Afganistan.

Huwa meħtieġ li l-UE tfittex li jkun hemm aġenda ta' politika estera kondiviża maċ-Ċina bbażata fuq l-inkoraġġiment tal-parteċipazzjoni kostruttiva u attiva fl-għoti tas-sigurtà bħala ben pubbliku globali. Jeħtieġ li ċ-Ċina tiġi mħeġġa tieħu sehem konsistentement fil-proċessi ta' riżoluzzjoni tal-konflitti internazzjonali fil-qadi ta' dmirijietha bħala membru permanenti tal-Kunsill tas-Sigurtà tan-Nazzjonijiet Uniti. Billi tibni fuq l-involviment kostruttiv Ċiniż waqt in-negozjati tal-ftehim dwar l-Iran, l-UE jeħtieġ li tfittex li jkollha kooperazzjoni attiva maċ-Ċina f'oqsma bħall-Afganistan, is-Sirja, il-Libja, l-isfida tal-migrazzjoni, u r-riżoluzzjoni globali fil-Lvant Nofsani. Dik li spiss titqies fl-Afrika bħala kompetizzjoni bejn l-UE u ċ-Ċina għandha tiġi trasformata f'kooperazzjoni ikbar fuq ir-riżoluzzjoni tal-kunflitti (kemm lokalment kif ukoll f'fora multilaterali bħall-KSNU), il-bini tal-paċi u l-kapaċitajiet għas-sigurtà fl-Afrika, it-trawwim ta' ambjent ekonomiku mtejjeb, kif ukoll il-beni komuni globali, b'mod partikolari l-ambjent u l-oċeani. Jinħtieġ ukoll li l-UE taħdem maċ-Ċina biex ittejjeb id-diliġenza dovuta għall-minerali minn żoni affetwati mill-kunflitt u riskji oħra.

Waħda mill-prijoritajiet tal-politika estera taċ-Ċina hija l-iżvilupp tar-rabtiet tagħha mal-Ewropa, u qed talloka riżorsi finanzjarji u diplomatiċi sinifikanti biex tilħaq dan l-iskop. Huwa fl-interess tal-UE li taħdem maċ-Ċina biex tiżgura li kull involviment Ċiniż fil-viċinati tal-Lvant u tan-Nofsinhar tal-UE jgħin biex jiġu msaħħa l-governanza u s-sigurtà reġjonali abbażi tar-regoli. L-UE żżomm sod f'li ssostni s-sovranità, l-indipendenza u l-integrità territorjali tal-Ukrajna, prinċipji li taqbel magħhom ukoll iċ-Ċina. L-UE trid li ċ-Ċina tkun sieħeb fl-investiment fil-vijabbiltà u l-prosperità fit-tul tal-Ukrajna u fl-iżgurar ta' reġjun stabbli u paċifiku għall-benefiċċju ta' kull naħa. Iktar 'il bogħod, l-istrateġija tal-UE dwar l-Asja Ċentrali tagħti wkoll opportunitajiet biex tiżdied il-kooperazzjoni maċ-Ċina f'oqsma bħas-sigurtà, il-konnettività, l-għajnuna għall-iżvilupp, u l-użu sostenibbli tar-riżorsi tal-ilma u l-enerġija.

Jeħtieġ li l-UE tkompli tikkontribwixxi b'mod attiv għas-sigurtà reġjonali fl-Asja u l-Paċifiku permezz ta' mezzi diplomatiċi u ekonomiċi filwaqt li tkompli tiżviluppa s-sħubijiet tagħha fir-reġjun. L-UE tibqa' mħassba dwar is-sitwazzjoni fl-Ibħra tal-Lvant u tan-Nofsinhar taċ-Ċina, u jeħtieġ li tkompli tenfasizza l-importanza tas-solviment paċifiku tat-tilwimiet u li topponi azzjonijiet unilaterali li jistgħu jibdlu l-istatus quo u jżidu t-tensjonijiet. L-UE ssostni l-pożizzjoni tagħha dwar il-konformità mad-dritt internazzjonali miċ-Ċina u oħrajn fil-kuntest tal-pretensjonijiet tagħhom fil-Baħar tan-Nofsinhar taċ-Ċina. Il-volum kbir tal-kummerċ marittimu internazzjonli li jgħaddi minn din iż-żona jfisser li l-libertà tat-tbaħħir u t-tajran li jgħaddi minn fuq huma ta' importanza primarja għall-UE. Huwa meħtieġ li l-UE tħeġġeġ liċ-Ċina biex tikkontribwixxi b'mod kostruttiv għall-istabbiltà reġjonali permezz ta' miżuri għat-tisħiħ tal-fiduċja u l-appoġġ għall-ordni internazzjonali bbażat fuq ir-regoli, partikolarment ir-rispett għall-Konvenzjoni tan-NU dwar id-Dritt Marittimu u l-proċeduri ta' arbitraġġ tagħha, u l-konklużjoni malajr kemm jista' jkun tan-negozjati ASEAN-Ċina dwar "Kodiċi ta' Kondotta".

Jinħtieġ li l-UE tfittex li jkun hemm djalogu regolari u sostanzjali maċ-Ċina tul l-ispettru kollu tal-kwistjonijiet dwar il-kontroll tal-esportazzjoni, id-diżarmament u n-nonproliferazzjoni, inklużi l-isfidi reġjonali bħall-politiki u l-azzjonijiet tar-RDPK. Speċifikament, jinħtieġ li l-UE tħeġġeġ liċ-Ċina tirratifika t-Trattat dwar il-Projbizzjoni Totali ta' Provi Nukleari, li taderixxi għat-Trattat dwar il-Kummerċ tal-Armi, li tingħaqad fil-Kodiċi ta’ Kondotta tal-Aja kontra l-Proliferazzjoni tal-Missili Ballistiċi, u li taderixxi għall-istandards tal-kontroll tal-esportazzjoni tal-armi u l-prodotti b'użu doppju li japplikaw skont ir-reġimi internazzjonali ta' kontroll tal-esportazzjoni. L-esportazzjonijiet tal-UE kontra ċ-Ċina huma rregolati mill-embargo fuq l-armi stabbilit mill-Konklużjonijiet tal-Kunsill Ewropew tal-1989 u t-tmien kriterji stabbiliti skont il-Pożizzjoni Komuni tal-Kunsill dwar l-esportazzjonijiet ta' teknoloġija u tagħmir militari (2008/944/PESK).

Fid-dawl tat-theddida terroristika globali li kulma jmur iktar qiegħda tikber, huwa meħtieġ li l-UE tkun miftuħa għal kooperazzjoni maċ-Ċina fil-qasam tal-ġlieda kontra t-terroriżmu soġġetta għal termini reċiprokament maqbula, ikluż komponent robust dwar l-istat tad-dritt u d-drittijiet tal-bniedem. L-enfasi għandha tkun fuq l-isforzi internazzjonali biex jiġu indirizzati l-għeruq tal-problema, li jitqaċċtu s-sorsi tal-finanzjament tat-terroriżmu (inkluż fil-kuntest tat-Task Force ta' Azzjoni Finanzjarja), u fuq il-prevenzjoni u l-azzjoni kontra r-radikalizzazzjoni.

Fil-politika internazzjonali tagħha dwar iċ-ċiberspazju, l-UE tippromwovi l-ftuħ u libertà tal-internet u tħeġġeġ sforzi biex jiġu żviluppati normi ta' mġiba tal-istat. L-approċċ restrittiv taċ-Ċina lejn l-amministrazzjoni tal-internet għandu r-riskju li jifframmenta l-internet għad-detriment ta' partijiet ikkonċernati globali, u b'konsegwenzi negattivi ekonomiċi u għad-drittijiet tal-bniedem. Jinħtieġ li l-UE tkompli tħeġġeġ liċ-Ċina biex tagħmel kontribuzzjoni ikbar biex jiġu żviluppati normi ta' mġiba responsabbli u li tapplika d-dritt internazzjonali eżistenti fiċ-ċiberspazju, inkluż permezz tal-promozzjoni ta' iktar qbil globali dwar il-ħarsien ta' ċiberassi kritiċi. Aspetti relevanti tal-Komunikazzjoni Konġunta dwar il-ġlieda kontra t-theddid ibridu, partikolarment fir-rigward taċ-ċibersigurtà u l-protezzjoni ta' infrastruttura kritika, jeħtieġ li jitqiesu wkoll.

Ir-rikonoxximent tar-rwol ikbar li għandha ċ-Ċina fir-relazzjonijiet u l-governanza internazzjonali għandu jkun marbut ma' aderenza ikbar ma' regoli u standards internazzjonali min-naħa taċ-Ċina. L-UE tħeġġeġ liċ-Ċina biex timmobilizza r-riżorsi diplomatiċi tagħha u oħrajn biex tipprovdi s-sigurtà bħala ben pubbliku globali, inkluż l-involviment dwar l-Afganistan u s-Sirja. L-UE għandha interess fis-sigurtà Asjatika u se tkompli ssaħħaħ il-kontribuzzjoni pożittiva tagħha f'dak ir-rispett. B'mod simili, l-UE tħeġġeġ liċ-Ċina biex tikkontribwixxi attivament għas-sigurtà u l-paċi fil-viċinat tal-UE skont id-dritt internazzjonali. L-UE trid tara li l-libertà tan-navigazzjoni u t-tajran minn fuq jinżammu fl-Ibħra tal-Lvant u n-Nofsinhar taċ-Ċina. It-tilwimiet jeħtieġ li jiġu solvuti paċifikament abbażi tal-istat tad-dritt, u l-provokazzjonijiet unilaterali għandhom jiġu evitati. Id-djalogu tal-UE maċ-Ċina biex jinstab iktar qbil komuni dwar id-diżarmament, in-nonproliferazzjoni, il-ġlieda kontra t-terroriżmu u ċ-ċiberspazju jeħtieġ li jissaħħaħ.

IV. 2. Id-dimensjoni tas-sigurtà u d-difiża

Fi snin reċenti, l-UE skjerat iktar u iktar missjonijiet ta' kriżi ċivili u militari barra minn xtutha, b'mod partikolari fl-Afrika. B'mod simili, waqt li tagħraf ir-responsabbiltajiet globali tagħha li qegħdin jikbru, iċ-Ċina qiegħda tagħmel kontribuzzjoni li qed tikber għal operazzjonijiet taż-żamma tal-paċi u kontra l-piraterija, u żiedet l-assistenza militari tagħha lill-Unjoni Afrikana.

L-Afrika b'mod partikolari toffri potenzjal sinifikanti għall-UE biex tikkoopera maċ-Ċina fejn ikun hemm interessi kondiviżi, inkluż permezz tal-estensjoni tal-kooperazzjoni lil hinn mill-kosta b'suċċess bejn l-UE u ċ-Ċina kontra l-piraterija u ż-żamma tal-paċi u l-bini ta' kapaċità fuq l-art. Il-koordinazzjoni tal-ġlieda kontra l-piraterija taħt l-awspiċi tal-Mekkaniżmu ta' Kuxjenza u Dekonfliġġenza Kondiviż għenet biex jitrawmu istinti kooperattivi filwaqt li l-qsim tal-piżijiet fl-iskortar tal-konsenji tal-Programm Dinji tal-Ikel wera l-valur miżjud ta' din it-tip ta' kooperazzjoni.